Mjög góð þátttaka var í Akraneshlaupinu sem fram fór á laugardag í blíðskaparveðri . Í heild tóku um 250 manns þátt í hlaupinu , en vegalengdir voru þrjár , hálfmaraþon , 10 kílómetrar og skemmtiskokkið sem var 3,5 km , auk þess sem hjólaðir voru 10 kílómetrar . Þátttakendur voru mun fleiri nú en fyrir ári og munaði þar mestu um að þátttaka var óvenjugóð í lengri vegalengdunum . Tíu kílómetrana hlupu 56 og 28 hálfmaraþonið . Jóhanna Leópoldsdóttir stjórnarmaður í kvennadeild ÍA sem sá um hlaupið , segir að hlauparar hafi lýst yfir ánægju sinni með framkvæmdina , brautir hafi verið vel merktar og þeir sæki nú á Skagann í auknum mæli til að freista þess að bæta sína tíma , enda Akranesbrautin hröð . Akraneshlaupið var nú í fyrsta skipti einn af dagskrárliðum Írskra daga og verður væntanlega svo áfram . Á 10 kílómetrunum náði Sigurður Böðvar Hansen bestum tíma , 36,30 . Lúðvík Björgvinsson hljóp á 39,45 og Jón Jóhannesson var þar skammt á eftir . Í hálfu maraþoni kom Steinn Jóhannsson fyrstur í mark á tímanum 1:17 , 15 . Bergþór Ólafsson kom næstur í mark á 1:20 , 10 og þriðji varð Birkir Marteinsson sem hljóp á 1:22 , 08 . Í skemmtiskokkinu var Eiríkur Rúnar Ásgeirsson duglegastur á tímanum 16,15 . Helga Sjöfn Jóhannesdóttir kom þar á eftir og þá Magnús Gunnarsson . Hugi Harðarson var fljótastur að hjóla 10 kílómetrana . Þar á eftir kom Hartmann Bragason og Eiríkur Bergmann Einarsson varð í þriðja sætinu .